### NN 40/2024 (5.4.2024.), Odluka Ustavnog suda Republike Hrvatske broj: U-IIIA-408/2024 od 29. veljače 2024.

USTAVNI SUD REPUBLIKE HRVATSKE

735

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, u postupku koji je ustavnom tužbom pokrenula Vlatka Miković iz Zagreba, na sjednici održanoj 29. veljače 2024. jednoglasno je donio

ODLUKU

I. Ustavna tužba se usvaja.

II. Općinski sud u Osijeku dužan je u najkraćem mogućem roku, ali ne duljem od osam (8) dana, računajući od dana nastavka postupka prekinutog rješenjem Općinskog suda u Osijeku broj: P-58/2020-26 od 25. rujna 2023. izraditi dostavnu naredbu te ju dostaviti pisarnici tog suda kako bi se bez odgađanja u sustavu eSpis označilo slanje spisa po žalbi na Županijski sud u Zagrebu.

III. Nakon što je u sustavu eSpis označeno slanje spisa po žalbi na Županijski sud u Zagrebu, Općinski sud u Osijeku dužan je, bez odlaganja, poslati papirnati spis na Županijski sud u Zagrebu.

IV. Istovremeno sa slanjem papirnatog spisa, Općinski sud u Osijeku dužan je Županijskom sudu u Zagrebu dostaviti i odluku Ustavnog suda broj: U-IIIA-408/2024 od 29. veljače 2024., kako bi isti mogao postupiti po nalogu Ustavnog suda iz točke V. izreke ove odluke.

V. Županijski sud u Zagrebu dužan je donijeti odluku o žalbi podnositeljice od 22. prosinca 2022. u najkraćem mogućem roku, ali ne duljem od tri (3) mjeseca, računajući od prvog idućeg dana nakon što mu je Općinski sud u Osijeku dostavio papirnati spis tog suda broj: P-58/2020.

VI. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.) podnositeljici ustavne tužbe Vlatki Miković iz Zagreb, Barutanski breg 66, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 765,00 eura.

VII. Naknada iz točke VI. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa i uprave Republike Hrvatske za njezinu isplatu.

VIII. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Vlatka Miković iz Zagreba (u daljnjem tekstu: podnositeljica) podnijela je 29. siječnja 2024. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da joj je zbog dugotrajnosti postupka koji se vodio pred Općinskim sudom u Osijeku (u daljnjem tekstu: prvostupanjski sud) pod brojem P-58/2020 povrijeđeno ustavno pravo na donošenje odluke u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona pribavljen je spis prvostupanjskog suda broj: P-58/2020.

II. PREGLED RADNJI U POSTUPKU

3. Predmetni postupak pokrenut je pred prvostupanjskim sudom 27. siječnja 2020. podnošenjem tužbe podnositeljice protiv više tuženika (Grada Osijeka, Julijane Perić i Republike Hrvatske) radi utvrđenja prava vlasništva.

Dopisom od 15. lipnja 2020. pozvani su tuženici dostaviti odgovor na tužbu.

Podneskom od 26. lipnja 2020. podnositeljica je djelomično povukla tužbu u odnosu na III-tuženu.

Podneskom od 8. srpnja 2020. I-tuženik je dostavio odgovor na tužbu.

Podneskom od 14. srpnja 2020. III-tužena je dostavila odgovor na tužbu.

Podneskom od 3. kolovoza 2020. podnositeljica se očitovala na odgovor na tužbu I-tuženika te je predložila prekid postupka do donošenja pravomoćne odluke u postupku ispravka pogrešnog upisa u zemljišnim knjigama.

Podneskom od 17. kolovoza 2020. podnositeljica se očitovala na odgovor na tužbu III-tužene.

Podneskom od 21. rujna 2020. podnositeljica je predložila donošenje djelomične presude u odnosu na I-tuženika.

Podnositeljica je 28. siječnja 2022. podnijela prvostupanjskom sudu zahtjev za zaštitu prava na suđenje u razumnom roku.

Podnositeljica je 22. travnja 2022. podnijela »žalbu u postupku po zahtjevu za zaštitu prava na suđenje u razumnom roku« tražeći od prvostupanjskog suda da donese odluku o zahtjevu.

Podneskom od 3. kolovoza 2022. podnositeljica je zatražila odgodu pripremnog ročišta zakazanog za 20. rujna 2022. zbog ranije zakazanog liječničkog pregleda.

Rješenjem prvostupanjskog suda broj: P-58/2020-16 od 6. rujna 2022. odgođeno je ročište zakazano za 20. rujna 2022. te je sljedeće ročište zakazano za 25. listopada 2022.

Na ročištu održanom 25. listopada 2022. stranke su se očitovale te je glavna rasprava zaključena.

Presudom broj: P-58/2020-20 od 8. prosinca 2022. djelomično je odbijen tužbeni zahtjev podnositeljice, dok je rješenjem djelomično odbačena tužba podnositeljice.

Podnositeljica je 22. prosinca 2022. izjavila žalbu na presudu broj: P-58/2020-20 od 8. prosinca 2022.

Uz dopis od 4. siječnja 2023. žalba podnositeljice dostavljena je tuženima na odgovor.

Spis je 21. veljače 2023. dostavljen Županijskom sudu u Zagrebu radi odlučivanja o žalbi podnositeljice.

Dopisom od 10. svibnja 2023. spis je vraćen prvostupanjskom sudu jer je II-tužena preminula.

Rješenjem prvostupanjskog suda broj: P-58/2020-26 od 25. rujna 2023. određen je prekid postupka zbog smrti II-tužene te je riješeno da će se postupak nastaviti kada nasljednici preuzmu postupak.

Podneskom od 5. listopada 2023. podnositeljica je dostavila sudu podatke o nasljednicima.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositeljica koristila pravno sredstvo koje joj je bilo na raspolaganju (vidi t. 3. obrazloženja), Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositeljice i nadležnih sudova, te važnost predmeta postupka za podnositeljicu.

U konkretnom slučaju Ustavni sud razmatra postupanje nadležnih sudova i podnositeljice (razmatrano razdoblje) od pokretanja parničnog postupka podnošenjem tužbe podnositeljice (27. siječnja 2020.) do dana donošenja ove odluke (29. veljače 2024.).

Ustavni sud stoga utvrđuje da parnični postupak u razmatranom razdoblju traje četiri (4) godine, jedan (1) mjesec i tri (3) dana.

1) Duljina sudskog postupka

7. Parnični postupak pokrenut je 27. siječnja 2020. te se u trenutku odlučivanja o ovoj ustavnoj tužbi postupak još uvijek se vodi pred prvostupanjskim sudom pod brojem P-58/2020. Međutim, parnični postupak je u prekidu od 25. rujna 2023. zbog smrti II-tužene.

Ustavni sud stoga utvrđuje da ostavinski postupak traje ukupno četiri (4) godine, jedan (1) mjesec i tri (3) dana, s time da je u tom razdoblju u prekidu ukupno pet (5) mjeseci i pet (5) dana.

2) Složenost sudskog predmeta

8. Ustavni sud ocjenjuje da se u konkretnom slučaju ne radi o složenom parničnom predmetu.

3) Postupanje nadležnih sudova

9. Ustavni sud je utvrdio da je nakon podnošenja tužbe 27. siječnja 2020. prvostupanjski sud dopisom od 15. lipnja 2020. pozvao tuženike dostaviti odgovor na tužbu te je nakon toga tek 25. listopada 2022. održao ročište na kojem je zaključio glavnu raspravu. Nakon toga presudom broj: P-58/2020-20 od 8. prosinca 2022. djelomično je odbijen tužbeni zahtjev podnositeljice, dok je rješenjem djelomično odbačena tužba podnositeljice.

Ustavni sud utvrđuje da je u radu prvostupanjskog suda bilo neaktivnosti, odnosno neosnovanih zastoja u radu.

4) Ponašanje podnositeljice ustavne tužbe

10. Ustavni sud utvrđuje da podnositeljica u razmatranom razdoblju nije pridonijela duljini trajanja postupka u mjeri koja bi opravdala toliko trajanje postupka.

VI. OCJENA USTAVNOG SUDA

11. Ustavni sud utvrđuje da se parnični postupak u razmatranom razdoblju vodi dulje od četiri (4) godine (iako je u tom razdoblju postupak u bio prekidu ukupno pet /5/ mjeseci i pet /5/ dana) te da u trenutku odlučivanja o ustavnoj tužbi podnositeljice parnični postupak još uvijek nije okončan.

Imajući u vidu ukupno trajanje postupka, a posebno razdoblja neopravdane neaktivnosti prvostupanjskog te činjenicu da nije riječ o složenoj pravnoj stvari, Ustavni sud ocjenjuje da je podnositeljici povrijeđeno pravo da sud u razumnom roku odluči o njezinim pravima i obvezama, koje je zajamčeno člankom 29. stavkom 1. Ustava.

12. Utvrdivši da je ustavna tužba osnovana, u smislu članka 63. stavaka 1. i 3. Ustavnog zakona donesena je odluka kao u točkama I. – VII. izreke.

12.1. Na temelju članka 31. stavka 5. Ustavnog zakona odlučeno je kao u točkama II. – V. izreke.

12.2. Objava ove odluke (točka VIII. izreke) temelji se na članku 29. Ustavnog zakona.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir činjenicu da podnositeljica nije pridonijela duljini trajanja postupka, kao i činjenicu da je u razmatranom razdoblju postupak bio u prekidu ukupno pet (5) mjeseci i pet (5) dana, uz istodobno uvažavanje ukupnih gospodarskih i socijalnih prilika u Republici Hrvatskoj.

Broj: U-IIIA-408/2024
 Zagreb, 29. veljače 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.